M. Urbáni, poslanec: (2008-11-25):
Hovorilo sa o filozofii. Filozofia bola daná celkom dobrá zdravotníctvu pred 15 rokmi, kde prešli do súkromnej sféry ambulantné zložky a lekárne, ktoré dodnes fungujú a nie sú v strate. Potom prišiel rok 1998 – 2002, kde sa nespravilo v zdravotníctve nič, a potom prišiel rok 2002 – 2006. No a tu nastala nejaká filozofia, o ktorej hovoril pán poslanec Novotný, ktorá bola veľmi zlá. Hovoril, že nebola určená diagnóza alebo že teraz nie je určená. Tam nebola docenená diagnóza, tam nebola ani liečba. Čo sa málinko podarilo, tak sa podarilo skumulovať prostriedky a dať ich do onkologických ústavov a kardiocentier, ktoré, chvalabohu, fungujú, ale ostatné zložky poskytovania zdravotníckej starostlivosti ostali nedotknuté alebo sa rozbili. Filozofia je spokojnosť pacienta, ale spokojnosť aj poskytovateľov. To je základná filozofia, ku ktorej by sme mali smerovať. Čo sa týka toho obdobia, čo kolega Novotný spomínal, tak mu pripomeniem, čo spravila vláda vtedy s nemocnicami. Došlo k reštrukturalizácii nemocníc? Došlo k šetreniu zdrojov? Akurát, čo bol pozitívny výsledok, že sa tu objavil nejaký Veriteľ, kde došlo, ja to kľudne poviem, k manipulácii s verejnými financiami a obohacovaniu istých skupín. Nič viac a nič menej. Žiaľbohu, nedokončili ste nič, pretože ambulantnú sféru, lekárne, distribučné siete ste dostali hotové, ambulantná bola dobrá a je dobrá, a čo ste mali urobiť, koncentrovať sa na nemocnice, tak vieme, v akom sú stave a sú v takom stave kvôli vám. Teraz sa musia robiť niektoré korekcie, so všetkými nesúhlasím, ale myslím si, že to pôjde dobrým smerom. Pluralita zdravotníckych poisťovní je garantovaná vládnym vyhlásením a myslím, že aj zostane. Ale čo sa spravilo v zdravotnom poisťovníctve 2004 – 2006 také prevratné alebo také dobré? Nič. Prišli na nejaké nové produkty? Prišlo pripoistenie? Doplnkové poistenie? Dokážu zdravotné poisťovne získať viac zdrojov? Nedokážu. Hovoríte o kategorizácii chorôb. Teraz sa robí. Mali ste ju dávno spraviť a spustiť. Už dnes by zdravotné poisťovne možno boli kvalitatívne oveľa ďalej. Čiže netreba kritizovať to, čo ste sami pokazili, a zvaľovať to na druhých. Ja si myslím, že každá reforma, takisto zdravotnícka, sa vyvíja. Ja som neustály kritik nielen od môjho pôsobenia v parlamente, aj predtým. Detailnejšie budem vystupovať možno pri rozpočte. A keď zopakujem slová, ktoré som povedal v roku 2002 po mojom nástupe do parlamentu, myslím, absolútne sú, až na niektoré výnimky, reálne aj dnes. Čiže máme čo v zdravotníctve robiť. Pán Novotný, aký komplexný informačný systém ste zaviedli pre Slovensko, aby bolo možné kontrolovať verejné financie? Nezaviedli ste žiadny. Hovorili ste o prerozdeľovaní, aké to je neférové. Čo je neférové na prerozdeľovaní? Pokiaľ ja viem, nemá nikto k tomuto systému námietky ani z poisťovní. Naopak, vy hovoríte, že sa potlačí konkurencieschopnosť, naopak, tým, že bude takéto prerozdelenie, dáva impulz pre zvýšenie konkurencieschopnosti jednotlivých zdravotných poisťovní, aby mali širší kmeň, aby nemali len zdravých alebo aby mali taký kmeň, aby ekonomicky dobre fungovali. Čiže ani táto výhrada neobstojí. V každom prípade musím súhlasiť v jednom so všetkými, čo hovoria, že je potrebné kontrolovať verejné financie a v zdravotníctve vďaka tomu, že sa nepodarilo spraviť to, že by boli nové produkty v zdravotných poisťovniach, stále fungujeme prakticky iba na verejných financiách a na štátnych financiách, na financiách občanov, ale nie na nových produktoch, len na všeobecnej báze odvodov do zdravotných poisťovní, ktoré sú povinní občania dávať. Tu poviem aj kolegovi Slafkovskému, že systém, ktorý navrhoval, sme proti nemu, aj ja osobne, pretože nechceme zvyšovať odvody. V budúcnosti je cieľ, ak nám ekonomika pôjde tak dobre, ako ide, chceme, aby odvody sa v budúcnosti znižovali. Čo sa týka zadlženia jednotlivých nemocníc dnes, ministerstvo pripravuje systém oddlženia a verím, že sa bude aj čoskoro realizovať. Práve preto, že súhlasíme s tým, aby verejné financie boli kontrolované, ale aby na druhej strane sme rešpektovali aj vlastnícke práva, aj iné ako zdravotnícke zákony a zákony o zdravotných poisťovniach, tak si dovolím podať pozmeňujúci návrh k vládnemu návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov (tlač 801). 1. V čl. I v 18. bode v § 11 ods. 10 sa slová „schválenie návrh svojho rozpočtu“ nahrádzajú slovami „prerokovanie svoj rozpočet“. Uvedeným návrhom sa odstraňujú napätia, ktoré tu vznikajú, o ktorých aj dnes už tu bola reč, a ktoré vzniklo predložením daného návrhu medzi zdravotnými poisťovňami a zainteresovanými subjektmi, ktoré viedlo k výraznej medializácii, zavádzaniu občanov, vytváraniu tlaku na občanov, hrozbou arbitrážnych konaní. Ale rozhodne treba súhlasiť s tým, že konzultovať treba, pretože všetci sme na jednej lodi. Či štátne, či súkromné zdravotné poisťovne máme jeden cieľ a celé zdravotníctvo, aby občan dostal tú starostlivosť na Slovensku, ktorú potrebuje. 2. V čl. I za bod 52 sa vkladá nový bod 53, ktorý znie: V § 64 ods. 1 písm. a) sa na konci čiarka nahrádza bodkočiarkou a pripájajú sa slová „porušenie povinnosti podľa § 11 ods. 10 pokutu vo výške 2 miliónov eur“. Stanovuje sa tak sankcia za nesplnenie povinnosti predložiť rozpočet vláde Slovenskej republiky. Žiadam vyňať bod 5 spoločnej správy na osobitné hlasovanie. Predkladám osobitný návrh navrhovateľovi, nech sa páči. Ďakujem pekne za pozornosť.